Il-baħħara Wieħed ilesti biex isiefer, u jaħseb biex jaqsam imwieġ qalila, isejjaħ l-għajnuna ta' biċċa laqxa aktar dgħajfa mill-ġifen li jġorru. Għax il-ġifen sar bix-xewqa ta' qligħ il-flus, u r-raġel tas-sengħa ħadmu b'għerfu. Imma l-providenza tiegħek, Missier, tmexxih; għax int ftaħt triq fil-baħar ukoll, u mogħdija bla periklu qalb l-imwieġ. Hekk turi li int tista' teħles minn kull tiġrif, biex ukoll min ma jifhimx jista' jbaħħar. Inti ma tridx li għemil l-Għerf tiegħek ikun għal xejn; għalhekk il-bnedmin jafdaw ħajjithom fuq għuda dgħajfa, u jaqsmu, qawwijin u sħaħ, imwieġ kbar fuq ċattra. Hekk ukoll, meta kienu qegħdin jinqerdu l-ġganti l-kbar, fuq dgħajsa skansat it-tama tad-dinja u, immexxija minn idek, ħalliet lid-dinja żerriegħa ta' nisel ġdid. Imbierka l-għuda li biha jsir il-ġid! Imma l-idolu, maħdum minn għuda b'id il-bnedmin, misħut hu u min għamlu; wieħed għaliex ħadmu u l-ieħor għaliex ħaġa tintemm semmewha alla. Għax Alla jobgħod xorta waħda l-ħażen u 'l min jagħmlu; l-idolu u 'l min ħadmu jikkastigahom it-tnejn. Għalhekk jasal ukoll żmien iż-żjara fuq allat il-ġnus, għax saru ħwejjeġ mistkerrha fost il-ħlejjaq ta' Alla; huma tfixkil għall-erwieħ tal-bniedem, u nassa għal riġlejn il-boloh. Il-kawża tal-idolatrija Il-ħsieb li jsiru l-idoli kien il-bidu taż-żina; u l-ħajja tħassret għax daħlu huma. Fil-bidu huma ma kinux u lanqas jibqgħu għal dejjem. Daħlu fid-dinja bil-frugħa tal-bniedem; għalhekk tmiem ħesrem hemm lest għalihom. Xi missier, imnikket għall-mewt ħesrem ta' ibnu, għamel xbieha tiegħu, li malajr inħataf minnu, u beda jqim bħal alla dak li kien bniedem mejjet, u ordna lil ta' taħtu jqimuh b'ċerimonji u riti. Imbagħad maż-żmien din id-drawwa ħażina ssaħħet u saret bħal liġi; u b'ordni ta' slaten bdiet tingħata qima lix-xbihat minquxa. Il-bnedmin, li ma setgħux iqimu lis-sultan f'wiċċu għax kien imbiegħed, ħażżu xbieha tal-wiċċ li ma kinux jaraw, u għamlu xbieha li tidher ta' dak li riedu jqimu, bix-xewqa li jweġġħu s-sultan imbiegħed bħallikieku magħhom. U x-xewqa tal-ħaddiem tas-sengħa li jikseb tifħir, għenet biex xterdet dil-qima fejn ma kinitx magħrufa. Għax jista' jkun li dan biex jogħġob lil sultan, ħadimha b'sengħa kbira biex jagħmilha xbieha mill-isbaħ. U l-poplu, imsaħħar mis-sbuħija tax-xogħol, beda jqim bħal alla 'l dak li ftit qabel kien imweġġaħ bħala bniedem. Dan sewa ta' xibka għall-ħajja tal-bnedmin, li, imjassrin mill-hemm u mis-setgħa tal-mexxej, taw lill-ħaġra u lill-għuda l-isem, li m'għandu jingħata lil ħadd. Il-korruzzjoni tal-idolatrija Ma kienx biżżejjed għalihom li ħarġu mit-triq tat-tagħrif ta' Alla, iżda, neqsin mill-għerf, bdew jgħixu fi ġlieda kbira ta' injoranza, u dan il-ħażen kollu jsejħulu sliem. Għalhekk infexxew fil-qtil ta' wliedhom b'sagrifiċċji, jew fir-riti tal-misteri fil-moħbi, jew f'xalar ta' mġienen waqt riti strambi. La ħajjithom u lanqas iż-żwieġ ma ħarsu bis-safa, wieħed iqarraq bl-ieħor u joqtlu, jew ikiddu billi jeħodlu 'l martu. Taħwid kull fejn tħares: demm u qtil, serq u qerq; korruzzjoni, tixwix u infedeltà, u ħalf fil-falz, taħwid tat-tajbin, nuqqas ta' gratitudni, tniġġis tal-erwieħ, żina kontra n-natura, taħwid fiż-żwieġ, adulterji u faħx. Għax il-qima ta' allat, li mhumiex ta' min isemmihom, hi l-bidu, il-kawża u t-tmien ta' kull ħażen. Nies bħal dawn jew jiġġennu fix-xalar jew iħabbru l-gideb, jew jgħixu ħajja ħażina jew jaħilfu fil-falz bħallikieku xejn. U, billi jafdaw f'allat bla ħajja, jaħilfu ħażin bla biża' li tiġi fuqhom xi ħsara. Iżda għal żewġ raġunijiet isir ħaqq minnhom: għax huma u jqimu l-allat, fehmuha ħażin fuq Alla, u għax kasbru t-tjieba u ħalfu fil-falz u l-qerq. Mhijiex is-setgħa ta' dawk li jaħilfu bihom, iżda hu l-kastig li jistħoqq lill-midinbin; dan li dejjem jiġi fuq il-ħżiena wara ħtijiethom.